b'\n_START_ARTICLE_\nTaneli Heikka\n_START_PARAGRAPH_\nTaneli Heikka (s. 1971) on suomalainen toimittaja, kirjailija ja yhteiskunnallinen ajattelija. H\xc3\xa4n on nykyisin Avaja Open -nimisen yrityksen toimitusjohtaja. H\xc3\xa4n ty\xc3\xb6skenteli 2008\xe2\x80\x932010 Alma Mediassa Helsingin toimituksen esimiehen\xc3\xa4. Toimittajana h\xc3\xa4n on erikoistunut politiikan uutisointiin. H\xc3\xa4nen is\xc3\xa4ns\xc3\xa4 on Suomen evankelis-luterilaisen kirkon Espoon hiippakunnan piispana toiminut Mikko Heikka. _NEWLINE_Aiemmin h\xc3\xa4n on ty\xc3\xb6skennellyt Aamulehdess\xc3\xa4 eri teht\xc3\xa4viss\xc3\xa4 Helsingiss\xc3\xa4, Tampereella ja kirjeenvaihtajana Intiassa. H\xc3\xa4n suoritti Master of Arts -tutkinnon Lontoossa 2004, ja k\xc3\xa4vi Aamulehden akatemia -koulutuksen vuosina 1997\xe2\x80\x931998. 1990-luvulla h\xc3\xa4n toimi Etsij\xc3\xa4-lehden p\xc3\xa4\xc3\xa4toimittajana yhdess\xc3\xa4 Marianne Heikkil\xc3\xa4n ja Jari Jolkkosen kanssa. Heille my\xc3\xb6nnettiin vuonna 1995 evankelisluterilaisen kirkon tiedonv\xc3\xa4lityspalkinto._NEWLINE_Talvella 2009 WSOY julkaisi Katja Boxbergin kanssa kirjoitetun pamflettikirjan Lumedemokratia. Kirjassa kritisoidaan suomalaista poliittista kulttuuria, jossa asioista p\xc3\xa4\xc3\xa4tet\xc3\xa4\xc3\xa4n kabineteissa. \xc3\x84\xc3\xa4nest\xc3\xa4jill\xc3\xa4 ei ole vaihtoehtoja, koska puolueet eiv\xc3\xa4t erotu toisistaan. Nuhteita saavat my\xc3\xb6s "hampaaton oppositio, kritiikit\xc3\xb6n media, olematon \xc3\xa4lymyst\xc3\xb6, matala ostovoima sek\xc3\xa4 kilpailun ja innovaatioiden puute". Kirjoittajat kritisoivat esimerkiksi Lex Nokian valmisteluprosessia. Heikan mukaan asia oli jo valmiiksi p\xc3\xa4\xc3\xa4tetty kun hallitus toi sen eduskuntaan, eiv\xc3\xa4tk\xc3\xa4 kansalaiset p\xc3\xa4\xc3\xa4sseet miss\xc3\xa4\xc3\xa4n vaiheessa osalliseksi keskusteluun._NEWLINE_Vuonna 2014 Heikka valmistelee v\xc3\xa4it\xc3\xb6skirjaansa digitaalisesta demokratiasta Washington DC:ss\xc3\xa4 American Universityn vierailevana tutkijana.'